抗疫期間,唔少餐廳都紛紛推出優惠救市。好似天后老字號中菜廳咁就新推出呢個「晚市三寶」優惠,$128就可以食到原隻片皮鴨,連清蒸沙巴龍躉同冬瓜盅都有優惠。另外最近仲新出咗幾款特色點心同小菜添!
原隻片皮鴨(優惠價$128)
片皮鴨一向都係港人心目中嘅人氣京川滬菜式,喺出面食都幾百蚊一隻,而呢度只係$128就食到全隻,兩個人可以叫半隻$78,真係抵到爛!片皮鴨皮脆肉香,包埋皮一啖食真係好滿足~
清蒸沙巴龍躉、冬瓜盅(優惠價$88)
清蒸沙巴龍躉同冬瓜盅都只係$88,沙巴龍躉蒸得啱啱好,魚肉嫩滑;而冬瓜盅入面都有好多料,夏天食就最消暑喇。
另外餐廳都推出咗幾款創意新點心,包括避風塘蝦餃,將蝦餃炸過後口感香脆,帶香濃避風塘辣味,好惹味。蝦芝戀加入芝士,熱辣辣最正!洛神花素餃都皮薄餡靚㗎。
仲有兩款新嘅小菜,分別係柚池魚林及瓜芝金球,即係柚子汁炸魚塊同南瓜芝士汁琵琶豆腐~咁多新選擇同優惠,帶埋屋企人去食就啱晒喇。
地址: 天后電氣道22-52號金殿大廈1樓
文: Yanica
相、片: Calvin Kwok